Diari Oficial de la Generalitat Valenciana


Sumari del DOGV 8813, del 18-05-2020 (2020/3430)

RESOLUCIÓ de 24 d'abril de 2020, de la Conselleria d'Innovació, Universitats, Ciència i Societat Digital, per la qual es convoquen subvencions al transport universitari en la Comunitat Valenciana per al curs 2019-2020.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8813

Data del DOGV
:   18-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3430


Data del document
:   24-04-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 24 d'abril de 2020, de la Conselleria d'Innovació, Universitats, Ciència i Societat Digital, per la qual es convoquen subvencions al transport universitari en la Comunitat Valenciana per al curs 2019-2020. [2020/3430]  
Índex  
i. Subvenció  
Apartat 1. Objecte  
Apartat 2. Entitats beneficiàries  
Apartat 3. Finançament  
Apartat 4. Naturalesa i quantia de la subvenció  
Apartat 5. Criteris de concessió  
  
II. Requisits  
Apartat 6. Requisits generals exigibles  
  
III. Regles de procediment  
Apartat 7. Model de sol·licitud i documentació adjunta  
Apartat 8. Termini i lloc de presentació de sol·licituds  
Apartat 9. Instrucció del procediment  
Apartat 10. Proposta de concessió i denegació de les subvencions  
  
Apartat 11. Resolució  
Apartat 12. Obligacions dels beneficiaris de la subvenció.  
  
IV. Justificació i pagament de les subvencions  
Apartat 13. Justificació i pagament  
Apartat 14. Recursos  
  
Per Ordre 3/2019, de 31 de gener, de la Conselleria d'Educació, Investigació, Cultura i Esport, s'aproven les bases reguladores per a la concessió de subvencions al transport universitari a la Comunitat Valenciana (DOGV 8482, 08.02.2019).  
De conformitat amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
I. Subvenció  
  
Apartat 1. Objecte  
Convocar per al curs acadèmic 2019-2020 les subvencions al transport universitari a la Comunitat Valenciana, regulades en l'Ordre 3/2019, de 31 de gener, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions al transport universitari a la Comunitat Valenciana (DOGV 8482, 08.02.2019).  
  
Apartat 2. Entitats beneficiàries  
Podran sol·licitar aquesta subvenció les associacions d'estudiants universitaris, les cooperatives de consumidors i usuaris l'objecte de les quals siga el transport d'alumnat universitari, els ajuntaments i, subsidiàriament, per a aquelles rutes on no concórreguen alguna d'aquestes entitats, les empreses de transport públic regular permanent d'ús general.  
Queden excloses les empreses en crisi definides en les directrius comunitàries sobre ajudes estatals de salvament i de reestructuració d'empreses no financeres en crisi (DOUE C 249, de 31.07.2014).  
  
Apartat 3. Finançament  
Les subvencions contingudes en la present convocatòria es concediran a càrrec dels pressupostos de la Generalitat per a l'any 2020, per un import global màxim de 400.000,00 - (quatre-cents mil euros), a càrrec del programa pressupostari 422.60 «Universitat i Estudis Superiors» de l'aplicació pressupostària 70.88.71.304.73.8, línia de subvenció S1314000 «Transport de l'alumnat universitari», prevista en la Llei de pressupostos de la Generalitat per a 2020.  
L'import esmentat podrà ser incrementat com a conseqüència d'una generació, una ampliació o una incorporació de crèdit o de l'existència de romanents d'altres convocatòries finançades a càrrec del mateix crèdit o de crèdits inclosos en el mateix programa o programes del mateix servei, que no requerirà nova convocatòria, de conformitat amb el que es preveu en l'article 58, apartat 2 del Reglament de la Llei general de subvencions.  
  
Apartat 4. Naturalesa i quantia de la subvenció  
1. Les entitats que estableix l'apartat 2 d'aquesta convocatòria presentaran sol·licituds telemàtiques de subvenció per a rutes del servei de transport universitari, una sol·licitud telemàtica per a cada ruta, entre la població origen de la ruta i el campus universitari destinació de les universitats públiques valencianes. Aquestes rutes podran incloure en el seu itinerari, a més de la localitat origen de la ruta, altres localitats com a parades de la ruta amb igual campus universitari de destinació.  
2. La subvenció consistirà en una ajuda al finançament del cost del servei de transport universitari corresponent al curs acadèmic 2019-2020. L'òrgan instructor determinarà la distribució de la subvenció del crèdit disponible en l'exercici pressupostari de 2020 entre les rutes sol·licitades que complisquen els requisits establits en aquesta convocatòria.  
  
3. En cap cas, l'import de les subvencions atorgades podrà ser de tal quantia que, aïlladament o en concurrència amb subvencions d'altres administracions públiques, o d'altres ens públics o privats, supere el cost de l'activitat de transport universitari a desenvolupar per les entitats beneficiàries en el curs acadèmic 2019-2020.  
  
Apartat 5. Criteris de concessió  
Les subvencions es concediran a aquelles sol·licituds que reunisquen els requisits que s'estableixen en aquesta convocatòria i la quantia de la subvenció serà determinada proporcionalment en funció dels paràmetres: «Distància quilomètrica», «Ponderació sobre distància» i «Nombre d'estudiants» que els corresponga a cadascuna de les parades realitzades en els diferents municipis que formen la ruta.  
El valor d'aquests paràmetres estarà determinat després de l'aplicació del barem següent:  
1. Distància quilomètrica «km». És la distància entre cadascuna de les parades de la ruta sol·licitada i el campus universitari de destinació.  
Quan la mateixa entitat sol·licitant presente diferents rutes amb el mateix campus universitari de destinació i alguna d'aquestes tinga un cens igual o inferior a deu estudiants universitaris, només es computarà en una d'aquestes el tram de recorregut la via del qual siga coincident.  
2. Ponderació sobre distància «Pd». A cadascuna de les parades que formen la ruta se li assignarà un valor denominat ponderació amb la finalitat d'atorgar major pes a les distàncies superiors. Aquest valor es determinarà sobre la base dels criteris següents:  
a) Si la distància des de les parades de la ruta fins al campus universitari de destinació es troba dins de l'interval 20-24 km s'aplica una ponderació igual al nombre de km menys 15.  
  
Pd = km - 15  
  
b) Si la distància des de les parades de la ruta fins al campus universitari de destinació es troba dins de l'interval 25-85 km s'aplica una ponderació igual al nombre de km multiplicat per 0,20 més 5.  
  
Pd = 0,20 x nre. km + 5  
  
c) Si la distància des de les parades de la ruta fins al campus universitari de destinació és superior a 85 km s'aplica una ponderació igual a 22.  
  
Pd = 22  
  
3. Nombre d'estudiants «Ne». El nombre d'estudiants als quals es proporcionarà el servei es computarà sobre la base dels següents criteris:  
  
a) No es computarà nombre d'estudiants en temps de trajecte superiors a 90 minuts, en distàncies inferiors a 20 km, ni en distàncies superiors a 90 km.  
b) Només es computarà fins a un màxim del 30 % del cens universitari en aquells municipis que disposen de mitjà de transport per ferrocarril de rodalia.  
c) Només es computarà fins a un màxim del 30 % del cens universitari en aquells municipis el temps de trajecte dels quals des de les parades de la ruta fins al campus universitari de destinació siga entre 80 i 90 minuts.  
d) Només es computarà fins a un màxim del 30 % del cens universitari per al cas de rutes sol·licitades per ajuntaments.  
e) Només es computarà fins a un màxim del 55 % del cens universitari en la resta dels casos.  
Els percentatges màxims sobre el cens universitari assenyalats anteriorment no seran aplicables per al cas d'associacions d'estudiants universitaris i cooperatives de consumidors i usuaris que acrediten degudament el nombre d'associats que utilitzen el transport universitari, i en aquest cas s'aplicarà el nombre diari d'alumnat efectivament transportat.  
Quan es done la circumstància que concórreguen en la sol·licitud d'una mateixa ruta empreses de transport públic regular permanent d'ús general i ajuntaments, associacions d'estudiants universitaris o cooperatives de consumidors i usuaris, es procedirà a computar el cens universitari només als ajuntaments, associacions d'estudiants universitaris o cooperatives de consumidors i usuaris, en concordança amb l'apartat 2 d'aquesta convocatòria.  
La quantia de la subvenció que corresponga a cadascuna de les rutes sol·licitades s'obtindrà com a resultat del repartiment proporcional de l'import del crèdit global màxim que s'estableix en l'apartat 3 d'aquesta convocatòria entre totes les sol·licituds, en funció dels valors assignats als paràmetres de cadascuna de les parades que componen cada ruta, segons es formula a continuació:  
  
  
II. Requisits  
  
Apartat 6. Requisits generals exigibles  
Per a la concessió d'aquestes subvencions s'hauran de complir els requisits següents:  
1. La distància entre la població o poblacions des de les quals es preste el servei de transport i el campus universitari destinació de cada ruta no serà inferior a 20 km ni superior a 90 km.  
2. El temps de duració del trajecte no serà superior a 90 minuts.  
3. El servei de transport haurà de prestar-se en la totalitat dels períodes lectius del curs acadèmic 2019-2020 i els horaris hauran d'ajustar-se als de la jornada lectiva.  
4. El punt de destinació i el d'origen del retorn serà el corresponent campus universitari.  
5. La prestació del servei es realitzarà a risc i ventura de l'empresa que haja de realitzar el transport, i sempre complint allò que disposa la normativa reguladora de l'activitat del transport per carretera.  
  
6. En el supòsit d'empreses de transport públic regular permanent d'ús general, aquestes hauran d'aplicar un descompte als estudiants universitaris, que en cap cas podrà ser inferior al 25 per cent sobre les tarifes oficials aprovades per la Direcció General d'Obres Públiques, Transport i Mobilitat, de la Conselleria d'Habitatge, Obres Públiques i Vertebració del Territori per a l'any 2019.  
7. Quan en la sol·licitud telemàtica de subvenció per a una mateixa ruta, amb igual localitat origen i igual campus universitari de destinació, concórreguen diverses entitats, només podrà computar-se el cens universitari d'aquesta localitat per a una única sol·licitud. En aquest cas, el cens universitari serà assignat a l'entitat sol·licitant que haja sigut beneficiària d'aquestes subvencions durant un major nombre de convocatòries en anteriors cursos acadèmics, i haurà acreditat així una continuïtat major en el manteniment del servei de transport universitari, objecte últim d'aquesta convocatòria.  
En el cas de concurrència d'entitats sol·licitants que hagen sigut beneficiàries del mateix nombre de convocatòries en anys anteriors, s'assignarà el cens de la localitat a aquella entitat sol·licitant que oferisca el servei de transport a un major nombre d'alumnat universitari.  
  
  
  
III. Regles de procediment  
  
Apartat 7. Model de sol·licitud telemàtica i documentació adjunta  
1. La tramitació i presentació de la sol·licitud es realitzarà únicament per mitjans electrònics en la plataforma de tramitació de la GVA.  
  
Per a realitzar la tramitació electrònica, l'entitat sol·licitant pot utilitzar qualsevol dels certificats admesos per la seu electrònica de la Generalitat.  
Així mateix, la tramitació electrònica es pot dur a terme mitjançant representant autoritzat identificat en el Sistema de Gestió de la Representació de l'Agència de Tecnologia i Certificació Electrònica de la Comunitat Valenciana.  
2. El punt d'accés a la tramitació electrònica és la seu electrònica de la Generalitat, accessible en l'adreça web https://sede.gva.es. L'accés directe a aquest tràmit estarà disponible en l'enllaç següent: http://www.gva.es/es/inicio/procedimientos'id\_proc=274  
Les incidències de tramitació electrònica relacionades amb qüestions tecnicoinformàtiques s'atendran mitjançant el correu: generalitat\_en\_nwi@cht.ym.  
Els dubtes relacionats amb el contingut d'aquesta convocatòria seran atesos, exclusivament, mitjançant el correu electrònic wzkfdcofsillvl@zxv.mt.  
Una vegada emplenada la sol·licitud telemàtica, segons el model de l'annex I, serà signada pel sol·licitant utilitzant qualsevol dels sistemes de signatura electrònica acceptats per la seu electrònica i enviada pel procediment telemàtic establit, i es considerarà presentada a tots els efectes i s'obtindrà el resguard de la sol·licitud que haurà de ser conservat pel sol·licitant per a acreditar, en cas que siga necessari, la presentació de la seua sol·licitud en el termini i forma establits.  
  
No seran tingudes en compte aquelles sol·licituds emplenades per via telemàtica que no completen el procés de presentació establit.  
3. Els annexos normalitzats per a la tramitació d'aquesta subvenció que s'esmenten en aquesta convocatòria, tant per a la sol·licitud com per a la posterior justificació en cas que resulten beneficiaris de la subvenció, estaran disponibles per al seu emplenament en la seu electrònica de la Generalitat, https://sede.gva.es, així com en la pàgina web de la Conselleria d'Innovació, Universitats, Ciència i Societat Digital: http://innova.gva.es/es/web/universidad/ayudas-al-transporte-universitario.  
  
4. En la sol·licitud telemàtica les entitats interessades presenten declaració responsable que no estan incurses en cap prohibició de les assenyalades en l'article 13 de la Llei 38/2003, de 17 de novembre, general de subvencions, per a obtindre la condició de beneficiàries de la subvenció.  
Així mateix, en la sol·licitud telemàtica les entitats interessades autoritzaran la Conselleria d'Innovació, Universitats, Ciència i Societat Digital per a obtindre les dades d'identificació personal mitjançant el Sistema de Verificació de Dades d'Identitat; així com per a verificar que es troben al corrent de les seues obligacions amb l'Agència Estatal d'Administració Tributària, amb la hisenda autonòmica valenciana i amb la Tresoreria General de la Seguretat Social.  
No obstant això, aquestes autoritzacions podran ser denegades expressament per les entitats sol·licitants, i en aquest cas, hauran de facilitar la localització dels documents que permeten la identificació personal, així com els certificats corresponents que acrediten que estan al corrent de les seues obligacions amb l'Agència Estatal d'Administració Tributària, amb la hisenda autonòmica valenciana i amb la Tresoreria General de la Seguretat Social.  
Les dades de caràcter personal contingudes en aquesta sol·licitud podran ser incloses en un fitxer per al seu tractament per la Direcció General d'Universitats, com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Així mateix, se l'informa de la possibilitat d'exercir els drets d'accés, rectificació, cancel·lació i oposició, tot això de conformitat amb el que s'estableix en els articles 15 i següents del Reglament (UE) 2016/679 del Parlament Europeu i del Consell de 27 d'abril de 2016 (DOUE 04.05.2016). Es pot consultar informació addicional i detallada sobre protecció de dades en: http://www.ceice.gva.es/aviso-legal.  
A la sol·licitud telemàtica s'hauran d'annexar els documents següents:  
1. NIF i estatuts o documentació acreditativa de la constitució de l'entitat sol·licitant, si no consta en poder d'aquesta direcció general o han sigut modificats.  
2. Memòria tipus, per a cada ruta sol·licitada, en la qual han de desenvolupar-se cadascun dels apartats previstos en l'annex II de la present convocatòria.  
3. Descripció detallada de cada ruta sol·licitada, ajustada al model que figura com a annex III d'aquesta convocatòria.  
4. Descripció d'eixides i retorns de cada ruta sol·licitada, ajustada al model que figura com a annex IV d'aquesta convocatòria, en el qual s'indicarà l'hora de totes les eixides diàries des de les poblacions que componen la ruta cap al campus universitari de destinació, així com l'hora de tots els retorns diaris des del campus universitari cap a les poblacions de la ruta. Així mateix, en cadascuna de les eixides i dels retorns caldrà indicar el nombre d'alumnes que utilitzen el servei de transport universitari.  
5. Manteniment de tercers ajustat al model que figura en aquesta convocatòria, si no consta en poder d'aquesta direcció general o ha sigut modificat el compte bancari en el qual desitgen rebre la subvenció en cas de ser beneficiari.  
6. Si l'entitat sol·licitant és un ajuntament, una associació d'estudiants universitaris o una cooperativa de consumidors i usuaris, l'objecte de les quals siga el transport de l'alumnat universitari, presentaran, a més de l'indicat en els apartats 1 a 5:  
6.1. Declaració jurada de no haver sol·licitat o obtingut cap altra subvenció per a la mateixa finalitat, o bé, si és el cas, de les que haja sol·licitat o obtingut, amb indicació de l'entitat concedent i de la quantia, especificant si tal subvenció està sotmesa al règim de minimis segons l'annex V.  
6.2. Declaracions responsables subscrites pel representant de l'empresa prestadora del servei de transport, a les quals fa referència l'apartat 7.  
6.3. D'acord amb la Llei 16/1987, de 30 de juliol, d'ordenació de transports terrestres, modificada per la Llei 9/2013, de 4 de juliol, i amb el Reial decret 1211/1990, de 28 de setembre, pel qual s'aprova el Reglament de la Llei d'ordenació de transports terrestres, modificat pel Reial decret 1225/2006, de 27 d'octubre, haurà d'annexar la documentació següent:  
a) Precontracte o contracte amb una empresa de transport públic regular permanent d'ús especial.  
b) Autorització administrativa especial, a favor de l'empresa, necessària per a la realització de transport públic regular permanent d'ús especial, expedida pels serveis territorials de la Direcció General d'Obres Públiques, Transport i Mobilitat de la Conselleria d'Habitatge, Obres Públiques i Vertebració del Territori que cobrirà la totalitat del recorregut. Si no disposa d'aquesta en el moment de sol·licitar la subvenció, haurà d'adjuntar el document que acredite haver-la sol·licitat, i en tot cas haurà de presentar-la amb anterioritat a la concessió de la subvenció.  
Si l'entitat sol·licitant és una associació d'estudiants universitaris o una cooperativa de consumidors i usuaris l'objecte de les quals siga el transport universitari, haurà de presentar, segons estableix l'article 16 de la Llei 14/2008, de 18 de novembre, de la Generalitat, d'associacions de la Comunitat Valenciana, un certificat del secretari de l'associació o cooperativa en què faça constar el nombre actualitzat de socis que efectivament utilitzen diàriament el servei de transport universitari.  
  
7. Si l'entitat sol·licitant és una empresa de transport públic regular permanent d'ús general presentarà, a més de l'indicat en els apartats 1 a 5:  
7.1. Declaració responsable, signada per la persona representant legal de l'empresa, sobre la percepció d'altres ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal en curs, conformement al Reglament (UE) núm. 360/2012 de la Comissió, de 25 d'abril, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis concedides a empreses que presten serveis d'interés econòmic general (DOUE L 114 de 26.04.2012), o altres ajudes de minimis concedides conformement a altres reglaments de minimis, a fi de comprovar que no se superen els límits que estableix l'article 3.2 del Reglament (CE) Núm. 1407/2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis o, si és el cas, declaració responsable de no haver rebut cap altra ajuda de minimis durant els dos exercicis fiscals anteriors i durant l'exercici fiscal en curs.  
  
7.2. Declaració responsable, signada per la persona representant legal de l'empresa, sobre la percepció d'altres subvencions estatals concedides per a les mateixes despeses subvencionables durant els dos exercicis fiscals anteriors i durant l'exercici fiscal en curs, en establir l'article 5.2 del citat Reglament (CE) núm. 1407/2013 l'acumulació d'aquestes ajudes, si aquesta acumulació no excedeix de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió, o, si escau, declaració responsable de no haver percebut cap altra d'aquestes ajudes durant els dos exercicis fiscals anteriors i durant l'exercici fiscal en curs.  
  
7.3. Declaració responsable, signada per la persona representant legal de l'empresa, acreditativa que l'empresa no està en crisi, en el sentit de les directrius comunitàries sobre ajudes estatals de salvament i de reestructuració d'empreses no financeres en crisi (DOUE C 249 de 31.07.2014).  
Aquestes declaracions responsables s'emplenaran mitjançant l'annex VI.  
7.4. La concessió administrativa per a la prestació del servei en la qual s'incloguen totes les localitats de les rutes sol·licitades i els campus universitaris de destinació.  
7.5. Si la concessió administrativa no inclou els campus universitaris de destinació de cada ruta sol·licitada, haurà de presentar-se autorització de la direcció general competent en matèria de transport i mobilitat de canvi d'itinerari d'accés a aquests campus universitaris de destinació.  
7.6. El quadre de tarifes per a les rutes sol·licitades aprovat per la direcció general competent en matèria de transport i mobilitat referides a l'any 2019.  
7.7. El quadre de tarifes a aplicar als estudiants universitaris.  
  
Apartat 8. Termini i lloc de presentació de sol·licituds  
El termini de presentació de sol·licituds telemàtiques serà d'un mes, comptador des de l'endemà de la publicació d'aquesta resolució en el Diari Oficial de la Generalitat Valenciana d'acord amb el que s'estableix en el resolc anterior.  
En el supòsit de presentar el sol·licitant més d'una sol·licitud per ruta es considerarà vàlida l'última presentada.  
Aquest termini, no obstant això, queda suspés en virtut del que es disposa en la disposició addicional tercera del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
Les sol·licituds i documents que es remeten electrònicament durant el període de suspensió del termini, es tramitaran efectivament en el moment en el qual es reprenga el còmput d'aquest, segons el que es preveu en la citada disposició, llevat que s'haja alçat la suspensió en el procediment. Es considerarà amb caràcter general com a data de registre d'entrada, el primer dia hàbil després de l'alçament de la suspensió.  
  
  
Apartat 9. Instrucció del procediment  
1. L'òrgan competent per a l'ordenació i instrucció de l'expedient serà la subdirecció general competent en matèria d'universitats, la qual realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.  
2. Si la documentació aportada fora incompleta, es requerirà, mitjançant notificació per mitjans electrònics perquè, en el termini de 10 dies, esmenen la falta o acompanyen els documents preceptius, amb advertiment que si no ho fan, es considerarà que han desistit de la seua sol·licitud, d'acord amb el que estableixen els articles 43 i 68 de la Llei 39/2015, d'1 d'octubre, del procediment administratiu comú de les administracions públiques i amb els efectes previstos en l'article 21 de la citada llei.  
3. Per a l'estudi, comprovació de les sol·licituds telemàtiques presentades i selecció de les entitats sol·licitants beneficiàries que tinguen els requisits que s'estableixen en aquesta convocatòria, es constituirà una comissió d'avaluació, que actuarà com a òrgan col·legiat, amb la composició que a continuació s'assenyala i que, en tot cas, s'ajustarà als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva de dones i homes:  
a) Presidència: la persona titular de la subdirecció general competent en matèria d'universitats o persona en qui delegue.  
b) Secretari/ària: la persona titular que exercisca la direcció del Servei de Gestió Economicopressupostària de les universitats.  
c) Vocals: un funcionari/ària de la direcció general competent en matèria d'universitats, un funcionari/ària designat per la Federació Valenciana de Municipis i Províncies, i un funcionari/ària designat per la direcció general competent en matèria de transport i mobilitat.  
  
4. El funcionament de la comissió d'avaluació s'ajustarà al que disposen les normes contingudes a aquest efecte en el títol preliminar, capítol II, secció 3a de la Llei 40/2015, d'1 d'octubre, de règim jurídic del sector públic.  
  
Apartat 10. Proposta de concessió i denegació de les subvencions  
  
1. De les reunions que realitze la comissió d'avaluació s'estendrà acta en què consten les incidències sobre l'avaluació de les sol·licituds presentades. La comissió d'avaluació haurà d'emetre un informe en el qual es concrete el resultat definitiu de l'avaluació efectuada i elevarà a la persona titular de la Direcció General d'Universitats, a través de l'òrgan instructor, la relació de rutes sol·licitades proposades per a la concessió de les subvencions, així com la relació de rutes sol·licitades proposades per a la seua denegació.  
2. L'òrgan instructor, a la vista de l'informe de la comissió d'avaluació, determinarà la distribució de les subvencions entre les rutes beneficiàries de l'import del crèdit global màxim establit en l'apartat 3 d'aquesta convocatòria, formularà la proposta de concessió, amb indicació de la quantia de la subvenció, de les entitats i rutes beneficiàries, i de les entitats i rutes no beneficiàries amb indicació del motiu de denegació, i emetrà informe en el qual conste que, de la informació que hi ha en poder seu, es desprén que les entitats beneficiàries compleixen tots els requisits per a accedir a les subvencions objecte de la convocatòria.  
  
  
Apartat 11. Resolució  
L'òrgan instructor, de conformitat amb l'informe de l'òrgan col·legiat que estableix l'apartat 9 d'aquesta convocatòria, formularà la proposta de resolució que serà signada per la persona titular de la Direcció General d'Universitats, per delegació de la persona titular de la Conselleria d'Innovació, Universitats, Ciència i Societat Digital.  
  
El termini per a dictar i notificar la resolució, que posa fi a la via administrativa, serà de sis mesos, comptadors des de l'endemà de l'acabament del termini de presentació de sol·licituds telemàtiques establit en aquesta convocatòria, sense perjudici de l'ampliació de terminis prevista en l'article 23 de la Llei 39/2015, d'1 d'octubre, del procediment administratiu comú de les administracions públiques.  
La resolució es publicarà en el Diari Oficial de la Generalitat Valenciana, i també en la pàgina web de la Conselleria d'Innovació, Universitats, Ciència i Societat Digital. La publicació substituirà la notificació individual i tindrà els mateixos efectes d'aquesta, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
  
Apartat 12. Obligacions dels beneficiaris de la subvenció  
Les entitats beneficiàries de la subvenció queden sotmeses al que estableix l'article 14 de la Llei 38/2003, de 17 de novembre, general de subvencions i, en conseqüència, tenen les obligacions següents:  
  
1. Realitzar l'activitat que fonamenta la concessió de l'ajuda.  
2. Justificar davant l'òrgan concedent el compliment dels requisits de la convocatòria, així com la realització de l'activitat i el compliment de la finalitat que determinen la concessió de la subvenció.  
  
3. Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que els siga requerida en l'exercici de les actuacions anteriors.  
4. Comunicar a la Conselleria d'Innovació, Universitats, Ciència i Societat Digital l'obtenció d'altres subvencions concedides per a la mateixa finalitat, procedents de qualssevol administracions o ens públics; així com el compliment dels requisits que afecten les ajudes de minimis regulades pel Reglament (CE) núm. 1407/2013 de la Comissió de 18 de desembre de 2013. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
5. Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.  
6. Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable a l'entitat beneficiària en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
  
7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
8. Adoptar les mesures de difusió que preveu l'apartat 4 de l'article 18 de la citada Llei 38/2003, de 17 de novembre, general de subvencions. A aquest efecte, les empreses que realitzen el servei de transport universitari hauran d'exposar clarament en tots els autobusos de les línies subvencionades i en tots els centres de venda de bitllets o bons, la tarifa per als estudiants universitaris, i faran constar que el servei de transport universitari està subvencionat per la Conselleria d'Innovació, Universitats, Ciència i Societat Digital.  
  
9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, general de subvencions.  
10. Les entitats beneficiàries que perceben una subvenció de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, de la Generalitat, de transparència, bon govern, i participació ciutadana de la Comunitat Valenciana, en el període de l'any en què es resolga la corresponent convocatòria de subvenció del transport universitari per import superior a 10.000 ?, hauran de publicar-la i indicaran l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web de les persones beneficiàries. Si no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
  
11. En el cas que les entitats beneficiàries subcontracten l'activitat subvencionada hauran d'atindre's a les disposicions previstes en l'article 29 de la Llei 38/2003, de 17 de novembre, general de subvencions.  
  
  
  
IV. Justificació i pagament de les subvencions  
  
Apartat 13. Justificació i pagament  
Al pagament d'aquestes subvencions podrà aplicar-se el règim que estableix l'article 171.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Amb anterioritat a la justificació, es podrà anticipar fins a un 30 per cent de l'import anual de la subvenció concedida, per al cas d'associacions d'estudiants universitaris, de cooperatives de consumidors i usuaris l'objecte de les quals siga el transport d'alumnat universitari i ajuntaments, amb la sol·licitud prèvia de qualsevol d'aquestes entitats que resulte beneficiària després de la resolució de concessió. D'acord amb el que s'estableix en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, totes aquestes entitats queden exonerades de la constitució de garanties.  
El termini per a presentar la documentació justificativa finalitza el 30 de setembre de 2020 i es realitzarà, una vegada publicada la resolució de concessió de subvenció, mitjançant la presentació telemàtica davant la Direcció General d'Universitats a través del procediment «Aportació de documentació a un expedient d'ajudes de la Conselleria d'Innovació, Universitats, Ciència i Societat Digital» (https://www.gva.es/es/inicio/procedimientos'id\_proc=18400&version=amp), de la següent documentació:  
  
1. Documentació justificativa a presentar per totes les entitats beneficiàries:  
1.1. Memòria explicativa subscrita pel representant legal de l'entitat beneficiària de les activitats realitzades on es declare el grau de compliment de l'activitat subvencionada, així com que ha quedat complida l'activitat que ha motivat la concessió de la subvenció, amb expressió detallada de les dades sobre el servei prestat (rutes, alumnes transportats, descomptes realitzats, punts d'anada i tornada, etc.) emplenant l'annex VII. Quan les activitats hagen sigut finançades, a més d'amb aquesta subvenció, amb fons propis o altres subvencions o recursos, haurà d'acreditar-se l'import, procedència i aplicació de tals fons.  
  
1.2. Declaració responsable de no estar incursos en procés de reintegrament de subvencions segons preveu l'apartat 5 de l'article 34 de la Llei 38/2003, de 17 de novembre, general de subvencions, ajustada al formulari que figura com a annex VIII d'aquesta convocatòria.  
1.3. En el cas que l'entitat beneficiària haja presentat denegació expressa sobre consentiment perquè la Conselleria d'Innovació, Universitats, Ciència i Societat Digital obtinga directament els certificats telemàtics corresponents, aquesta haurà de presentar els certificats corresponents que acrediten que es troba al corrent en el compliment de les seues obligacions tributàries i amb la Seguretat Social.  
  
1.4. Còpia de tota la publicitat que les empreses prestadores del servei de transport hagen elaborat per a donar a conéixer públicament que l'activitat que realitzen està subvencionada per la Conselleria d'Innovació, Universitats, Ciència i Societat Digital, en compliment del que s'estableix en l'apartat 12.8 d'aquesta convocatòria.  
  
2. Documentació justificativa a presentar per ajuntaments, associacions d'estudiants universitaris o cooperatives d'usuaris i consumidors l'objecte de les quals siga el transport universitari.  
A més de la documentació establida en l'apartat 13.1, hi hauran d'adjuntar:  
2.1. Les factures expedides per l'empresa contractista pel servei de transport universitari de la totalitat del curs acadèmic al qual es refereix l'ordre de convocatòria. No és necessari acreditar que aquestes han sigut efectivament pagades abans de finalitzar el termini de justificació.  
  
2.2. En el cas que en la sol·licitud haguera adjuntat el precontracte amb l'empresa prestadora del servei del transport, haurà d'annexar el contracte signat i vigent per al curs 2019-2020.  
  
3. Documentació justificativa a presentar per ajuntaments:  
A més de la documentació establida en els apartats 13.1 i 13.2, els ajuntaments hauran d'acreditar estar al corrent en el compliment de l'obligació de rendició dels seus comptes anuals davant la Sindicatura de Comptes, segons estableix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
  
4. Documentació justificativa a adjuntar-hi per les empreses de transport públic regular permanent d'ús general:  
A més de la documentació establida en l'apartat 13.1, hi hauran d'adjuntar un informe de la Delegació d'Alumnes corresponent a la universitat de destinació, en què es faça constar el compliment efectiu de l'activitat subvencionada. Presentarà també memòria justificativa del cost consumit per la realització de l'actuació subvencionada, amb el desglossament de cadascuna de les despeses contretes i ingressos obtinguts, subscrita per la persona responsable de l'àrea econòmica de l'empresa, amb el vistiplau de la persona representant legal.  
El lliurament de l'import a favor de les entitats beneficiàries s'efectuarà després de l'oportuna comprovació per l'òrgan instructor, la subdirecció general competent en matèria d'universitats, de la documentació justificativa presentada. La no-presentació de la documentació a dalt indicada en el termini establit suposarà, prèvia audiència a l'interessat, la pèrdua del dret a percebre la totalitat de la subvenció, mitjançant el procediment corresponent.  
Així mateix, es podrà minorar l'import total de l'ajuda en la quantia que no haja sigut justificada segons el que s'estableix en el present apartat, atés el cost real de l'activitat i de les altres subvencions que s'hagen concedit al beneficiari amb la mateixa finalitat.  
  
Apartat 14. Recursos  
De conformitat amb el que estableixen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14, 45 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser objecte de recurs potestativament en reposició, o bé caldrà plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant la consellera d'Innovació, Universitats, Ciència i Societat Digital en el termini d'un mes, comptador des de l'endemà de la seua publicació en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació en el Diari Oficial de la Generalitat Valenciana.  
  
Alacant, 24 d'abril de 2020.- La consellera d'Innovació, Universitats, Ciència i Societat Digital: Carolina Pascual Villalobos.